TOP พุ่ง 5% โบรกมองลงทุน “Chandra Asri” บวกระยะยาว แนะ “ซื้อ” เป้า 58 บ.
TOP พุ่ง 5% โบรกมองลงทุนใน “Chandra Asri” บวกระยะยาว เริ่มรับรู้รายได้ไตรมาส 4/64 ขณะที่ราคาหุ้นสะท้อนความกังวลต่อกรณีการเพิ่มทุนของบริษัทไปมากแล้ว ทำให้แนะนำ “ซื้อ” ราคาเป้าหมายปี 2565 ที่ 58 บาท
24 ส.ค. 2564

ผู้สื่อข่าวรายงานว่า วันนี้ (24 ส.ค.2564) ราคาหุ้น บริษัท ไทยออยล์ จำกัด (มหาชน) หรือ TOP  ณ เวลา 10.44 น. อยู่ที่ระดับ 48.00 บาท บวกไป 2.25 บาท หรือขึ้นไป 4.92% โดยทำจุดสูงสุด 48.50 บาท ขณะที่ทำจุดต่ำสุด 47.25 บาท ด้วยมูลค่าการซื้อขาย 631.18 บาท

บริษัท เอเชียเวลท์ จำกัด ระบุในบทวิเคราะห์ว่า โดยมองว่าราคาหุ้น TOP สะท้อนความกังวลต่อกรณีการเพิ่มทุนของบริษัทไปมาก รวมไปถึงความกังวลต่อ ภาพรวมอุปทานที่เพิ่มขึ้นของธุรกิจปิโตรเคมีกดดันผลประกอบการครึ่งหลังของปี 2564 สะท้อนจากราคาหุ้นปรับลดลงกว่า 23% ในรอบ 3 เดือน และปรับลดลงมากกว่ากลุ่มโรงกลั่นในประเทศ
อย่างไรก็ตามมีมุมมองเป็นบวกในระยะยาวต่อแผนการลงทุน และแผนการดำเนินธุรกิจ โดยเฉพาะการลงทุนในธุรกิจโอเลฟินส์ (Chandra Asri., TOP ถือหุ้น 15%) จะเพิ่มโอกาสการลงทุนในตลาดที่มี Demand สูงอย่างอินโดนีเซีย (คาดได้ข้อสรุปภายในเดือน ส.ค. และเริ่มรับรู้รายได้ไตรมาส 4/2564) ทำให้แนะนำ “ซื้อ” ให้ราคาเป้าหมายปี 2565 ที่ 58 บาท
 